แรงซื้อกลุ่มการเงินดัน SET ปิดพุ่ง 14 จุด คลายกังวลเฟด – แนะติดตามงบ “บจ.”
SET ปิดพุ่ง 14 จุด รับแรงซื้อกลุ่มการเงิน หลังคลายกังวลเฟดมองเงินเฟ้อสหรัฐฯสูงระยะสั้นถึงกลางปี 65 ก่อนชะลอลงจึงไม่เร่งขึ้นดอกเบี้ย แนะติดตามงบ “บจ.” ต่อไป พรุ่งนี้ตลาดฯคงค่อยๆ แกว่งขึ้นได้ต่อ ให้แนวรับ 1,620 แนวต้าน 1,630 จุด
4 พ.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียที่ต่างปรับตัวขึ้น เช่นเดียวกับตลาดยุโรปเคลื่อนไหวในแดนบวก หลังจากคลายกังวลผลประชุมธนาคารกลางสหรัฐฯ (เฟด) ออกมาแล้ว ซึ่งมองอัตราเงินเฟ้อสหรัฐฯจะขึ้นสูงในระยะสั้นไปถึงกลางปี 65 ก่อนชะลอลง ทำให้ไม่ต้องเร่งปรับขึ้นอัตราดอกเบี้ย
ทั้งนี้หุ้นในกลุ่มการเงินปรับตัวขึ้นมาโดดเด่นในวันนี้ หลังปัจจัยดังกล่าวผ่อนคลายลง พร้อมให้ติดตามการทยอยประกาศผลประกอบการของบริษัทจดทะเบียนต่อไป ส่วนการประชุมกลุ่มโอเปกพลัสในวันนี้มองว่าไม่น่าจะมี Action มากนัก
สำหรับแนวโน้มการลงทุนในวันพรุ่งนี้ (5 พ.ย.) นายสรพล กล่าวว่า ตลาดฯคงจะเป็นลักษณะค่อย ๆ แกว่งตัวขึ้นไปได้ พร้อมให้แนวรับ 1,620 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 11,865.66 ล้านบาท ปิดที่ 147.50 บาท เพิ่มขึ้น 5.50 บาท
BBL มูลค่าการซื้อขาย 4,880.27 ล้านบาท ปิดที่ 128.00 บาท เพิ่มขึ้น 3.50 บาท
SCB มูลค่าการซื้อขาย 2,852.63 ล้านบาท ปิดที่ 132.00 บาท เพิ่มขึ้น 0.50 บาท
PTT มูลค่าการซื้อขาย 2,133.40 ล้านบาท ปิดที่ 37.50 บาท ลดลง 0.25 บาท
OR มูลค่าการซื้อขาย 2,110.02 ล้านบาท ปิดที่ 26.00 บาท ลดลง 0.50 บาท
 
 